**ΨΗΦΙΣΜΑ ΤΗΣ 03-02-2025 ΣΥΝΕΔΡΙΑΣΗΣ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΤΟΥ ΔΗΜΟΥ ΘΕΣΣΑΛΟΝΙΚΗΣ**

**που αφορά στην έξωση οικογένειας βαριά ανάπηρου από την πρώτη κατοικία του**

**Το Δημοτικό Συμβούλιο εξέδωσε το παρακάτω ψήφισμα**

«Το Δημοτικό Συμβούλιο Θεσσαλονίκης καταδικάζει την προσπάθεια έξωσης συμπολιτών μας από την πρώτη κατοικία τους επί της οδού Πυλαίας 124 στην Τούμπα. Στην κατοικία αυτή διαμένουν ένας ηλικιωμένος άνδρας 87 ετών τυφλός με πάρα πολλά προβλήματα υγείας (αναπηρία 96%) και η σύζυγός του 77 ετών που έχει επίσης προβλήματα υγείας.

Η οικογένεια είχε οφειλές από δάνειο που είχε λάβει παλιότερα, και τον Μάϊο του 2022 η εταιρία διαχείρισης του δανείου έβγαλε σε πλειστηριασμό το ακίνητο. Η εταιρεία προχωράει σε έξωση και έδωσε εντολή την Πέμπτη 30 Ιανουαρίου να της παραδοθούν τα κλειδιά του διαμερίσματος.

Πρόκειται για ακόμα ένα περιστατικό αρπαγής της κατοικίας που στεγάζεται μια εργατική – λαϊκή οικογένεια, που παρά τις επικλήσεις της κυβέρνησης, αποδεικνύει με εκκωφαντικό τρόπο την παντελή έλλειψη προστασίας της εργατικής-λαϊκής κατοικίας, καθώς και την ουσία της πολιτικής όλων των κυβερνήσεων για την δήθεν προστασία των δανειοληπτών-εργαζομένων.

Βρισκόμαστε στο πλευρό της οικογένειας και συντασσόμαστε με τα σωματεία και τους φορείς της πόλης στον αγώνα για να σταματήσει άμεσα η διαδικασία της έξωσης και να παραμείνει η οικογένεια στο σπίτι της.»